VIIENDA KOOSSEISU

ISTUNGI PROTOKOLL

Haapsalu,								19. detsembri 2008 nr 39

Istung algas kell 14.00, lõppes kell 14.50.
Juhatas volikogu esimees Andreas Rahuvarm.

Protokollis volikogu kantselei juhataja Elvi Puda.
Võttis osa 19 volikogu liiget (registreerimisleht lisatud).
Puudusid volikogu liikmed: Teet Kallasvee, Heino Tamm.

Külalised linnavalitsuse liikmed: linnapea Ingrid Danilov, aselinnapea Martin Schwindt, aselinnapea Toivo Hein, aselinnapea Aivar Sein, aselinnapea Talis Vare (registreerimisleht lisatud).

Enne päevakorra arutamist astusid saali kaks Jõulumeest, kes avaldasid tubli töö eest tunnustust volinikele, fraktsioonidele ja linnavalitsusele.

Arutati volikogu juhatuse esitatud päevakorda.
1. Noorsoo ja noorte omaalgatuslike projektide toetamise kord
2. Läänemaa Spordikooli põhimääruse muutmine
3. Haapsalu promenaadi kaldarajatiste rekonstrueerimistööde teostamiseks vahendite laenamine
4. Loode-Eesti Jäätmekäitluskeskuse AS-i aktsiate võõrandamine

Isamaa fraktsiooni esimees Andres Ammas tegi ettepaneku muuta päevkorda ja tuua punkt 3. „Haapsalu promenaadi kaldarajatiste rekonstrueerimistööde teostamiseks vahendite laenamine“ päevakorra esimeseks punktiks.
Teisi ettepanekuid ei esitatud. Ettepanekut hääletada ei soovitud.

Saalis 16 volikogu liiget.
Saalist väljas Tiit Moor, Mati Seppi, Jaanus Karilaid.

Häältega poolt 16 volikogu liiget
OTSUSTATI:
kinnitada Haapsalu Linnavolikogu 39. istungi päevakord:
1. Haapsalu promenaadi kaldarajatiste rekonstrueerimistööde teostamiseks vahendite laenamine
Ettekandja				linnavalitsus
Kaasettekandja			rahanduskomisjon

2. Noorsoo ja noorte omaalgatuslike projektide toetamise kord
Ettekandja				linnavalitsus
Kaasettekandja			kultuurikomisjon

3. Läänemaa Spordikooli põhimääruse muutmine
Ettekandja				linnavalitsus
Kaasettekandja			kultuurikomisjon

4. Loode-Eesti Jäätmekäitluskeskuse AS-i aktsiate võõrandamine
Ettekandja				linnavalitsus
Kaasettekandja			rahanduskomisjon

Päevakorrapunkt nr 1

Haapsalu promenaadi kaldarajatiste rekonstrueerimistööde teostamiseks vahendite laenamine

KUULATI aselinnapea Martin Schwindti ettekannet.
Haapsalu Linnavalitsuse poolt on läbi viidud Haapsalu kaldapromenaadi rekonstrueerimise hange, mille võitis AS Facio Ehitus pakkumine summas 37 604 559 krooni. Lisaks ehitusele korraldati hange omaniku järelevalve teenuse ostmiseks. Omaniku järelevalve hanke võitis OÜ Ösel Consulting ja lepinguliseks maksumuseks kujunes 353 056 krooni. Sama projekti raames on ettevalmistamisel täiendav rahataotlus Kuursaali välisfassaadi ja Kõlakoja remondiks, mille maksumuseks kujuneb ca 5 300 000 krooni. Kokku on planeeritud projekti kogumaksumuseks mitte rohkem, kui 43 300 000 krooni. Ehitustööd on vastavalt hanke tulemusele plaanis läbi viia perioodil 2008. a detsember - 2010. a märts.

Rekonstrueerimistööde finantseerimiseks on meetme „Piirkondade konkurentsivõime tugevdamine“ vahendeid 36 800 000 krooni, millele linn peab omafinantseeringuna lisama 6500 000 krooni.

Linnavalitsus teeb ettepaneku katta omaosalus laenuvahenditest ja kuulutada välja riigihange laenulepingu sõlmimiseks vastavalt eelnõus toodud tingimustele.
Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.
Volikogu liige Urmas Sukles küsis, millal toimub kultuurikeskuse laenuhange ja kas mõni pankadest on ühendust võtnud?
Vastas M. Schwindt. Kultuurimaja laenuhange on välja kuulutatud ja pakkumiste esitamise tähtaeg on 12. jaanuar 2009. Siis peaks selguma, mis tingimustel saab. Ühendus on olnud Nordea pangaga, kes teatas, et nemad ei paku.

Volikogu liige Valdo Maisalu küsis, kas ei ole ohtu, et linna suure laenukoormuse tõttu laenu ei anta?
Vastas M. Schwindt. Haapsalu linna laenud mahuvad täna laenu lubatud piiridesse ja usun, et see ei tohiks äraütlemiste põhjuseks saada. Peale nende kahe laenu võtmist mahume endiselt laenu võtmise lubatud piiridesse.

KUULATI rahanduskomisjoni esimehe Heinar Tuulbergi kaasettekannet.
Kõik komisjoni liikmed toetasid eelnõud esitatud kujul ja tehti ettepanek võtta eelnõu vastu otsusena.

Küsimusi kaasettekandjale ei esitatud. Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 18 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 245 „Haapsalu promenaadi kaldarajatiste rekonstrueerimistööde teostamiseks vahendite laenamine“ (protokolli juures).

Lahkus volikogu liige Andres Ammas, osaleb 18 volikogu liiget.

Päevakorrapunkt nr 2

Noorsoo ja noorte omaalgatuslike projektide toetamise kord

KUULATI aselinnapea Talis Vare ettekannet.
Kehtiv kord noorsooprojektidele toetuse andmiseks on vastu võetud seitse aastat tagasi. Olulisimaks muudatuseks on toetuse taotluse ja aruande vormi kinnitamine vastavalt noorsootöö seaduses sätestatule ning toetuse taotluste menetlemine igakuiselt. Kehtiv kord annab võimaluse taotluste läbivaatamiseks kolm korda aastas. Noorte ideed ja mõtted on kiired tekkima ja vajavad ka kiiret tagasisidet, suuremamahuliste projektide elluviimiseks peab esitama ka lisataotlusi HMN-i ja Kultuurkapitalile ning võimalik kaasfinantseerimine peab varakult teada olema.

Mitmekuulise ooteajaga ja ebakindlustundega võib projekti elluviimise entusiasm sootuks kaduda. Viimaste aastate taotluste põhjal võib väita, et taotluste igakuine menetlemine ei tekita rahaliste vahendite ebapiisavust aasta lõpul. Eelnõu on kooskõlastatud üldhariduskoolidega ja huvikeskusega. Parandusi on teinud ka Haapsalu Noorte Aktiiv.
Linnavalitsus teeb ettepaneku eelnõu määrusena vastu võtta.

Küsimusi ettekandjale ei esitatud.

Lahkus volikogu liige Tatjana Panfilova. Osaleb 17 volikogu liiget.

KUULATI kultuurikomisjoni esimehe Aidi Valliku kaasettekannet.
Komisjon arutas eelnõud ja ei leidnud midagi laita, hästi põhjalikult ettevalmistatud eelnõu. Sümpaatne, et eelnõu on kooskõlastatud ka Haapsalu noorte aktiiviga. Ettepanek: toetada eelnõud ja võtta vastu esitatud kujul.
Küsimusi kaasettekandjale ei esitatud.

Läbirääkimised. Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 16 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 72 „Noorsoo ja noorte omaalgatuslike projektide toetamise kord“ (protokolli juures).

Päevakorrapunkt nr 3

Läänemaa Spordikooli põhimääruse muutmine

KUULATI aselinnapea Talis Vare ettekannet.
2009. aasta eelarvesse on planeeritud laekumine teiste omavalitsuste õpilaste koolitamise eest Läänemaa Spordikoolis. Praegu on Haapsalu linna kanda spordikooli treenerite töötasu 100% ulatuses. Et spordikoolis treenivad ka teiste omavalitsuse lapsed, peame põhjendatuks nende osalemist spordikooli tegevuskulude katmisel analoogiliselt üldhariduskoolide, lasteaedade, muusika- ja kunstikooliga.
Arvestuslikult peaks linnale kohamaksudena laekuma 300 000 - 400 000 krooni.
Pärast volikogu kultuurikomisjoni koosolekut 15.12.2009 toimunud läbirääkimistel Ridala vallavalitsusega oleme saanud kinnitust, et nad on 2009. aasta eelarve eelnõus ette näinud 30 Läänemaa Spordikooli õpilase kohamaksude tasumise.
Kuna väljaspool Haapsalut elukohta omavate õpilastest enamus on just registreeritud Ridala valda, siis pole ohtu, et enamik väljaspoolt Haapsalut pärit õpilasi jääks treeningtegevusest eemale või et jääks saamata enamuse eest makstav kohamaks. Valmisolekut osaleda kohamaksude tasumisel on väljendanud ka Oru vallavalitsuse ametnikud.
2009. a. jaanuaris on võimalik kõikidele omavalitsustele selgitada teemat veel LOVL istungil. Linnavalitsuse hinnangul on uue süsteemi rakendamiseks piisav, kui jõustada määrus 1. märtsil 2008. Muuta määruse eelnõu „Läänemaa Spordikooli põhimääruse muutmine“ paragrahvi 4 ja asendada jõustumise tähtaeg „01. jaanuaril 2009“ uue tähtajaga „01. märtsil 2009“.

Linnavalitsus teeb ettepaneku eelnõu muudetud kujul vastu võtta.

Küsimusi ettekandjale ei esitatud.

KUULATI kultuurikomisjoni esimehe Aidi Valliku kaasettekannet.
Kõnealuse eelnõu määrusena vastuvõtmine on Haapsalu linna ning Haapsalu Spordikooli jaoks otstarbekas ja mõistlik. Kuid eriti praeguses majandussituatsioonis on sobimatu muudest omavalitsustest pärit õpilaste õpilaskoha maksumuse korvamise jätmine lapsevanemate õlule, kuni puuduvad konkreetsed kokkulepped muude omavalitsustega nende õpilaskohtade maksumuse kas või osalise hüvitamise asjus.

Et enim teiste omavalitsuste haldusalast pärit lapsi käib Haapsalu Spordikoolis Ridala vallast (sh Uuemõisa), võib kõne all oleva määruse rutakas rakendamine tekitada olukorra, kus lapsevanemate maksejõuetuse tõttu spordikoolist ära võetud kümned lapsed hakkavad Haapsalu avalikes kohtades igavledes endast probleemi kujutama, samuti satub ohtu andekate noorte spordialane eneseteostus.

Kultuurikomisjon on seisukohal, et määruse rakendamine nõuaks paremat kooskõlastamist Haapsalu Spordikooli teenuseid kasutavate omavalitsustega, samuti arutamist Läänemaa Omavalitsuste Liidus. Kultuurikomisjon leidis, et määruse jõustumist tuleks lükata edasi ning anda sellega Haapsalu Linnavalitsusele aega vajalike kokkulepeteni jõudmiseks. Tänaseks on kõik läbirääkimised peetud ja kultuurikomisjoni ettepanek on toetada eelnõud ja võtta vastu muudetud kujul, st määrus jõustub 01. märts 2009.

Küsimusi kaasettekandjale ei esitatud.

Läbirääkimisteks sõna ei soovitud.

Istungi juhataja Andreas Rahuvarm pani hääletamisele ettepaneku toetada eelnõud muudetud kujul muutes määruse eelnõu „Läänemaa Spordikooli põhimääruse muutmine“ paragrahvi 4 ja asendades jõustumise tähtaeg „01. jaanuaril 2009“ uue tähtajaga „01. märtsil 2009“.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu määrus nr 73 „Läänemaa Spordikooli põhimääruse muutmine“ (protokolli juures).

Lahkus volikogu liige Tatjana Panfilova. osaleb 17 volikogu liiget.

Päevakorrapunkt nr 4

Loode-Eesti Jäätmekäitluskeskuse AS-i aktsiate võõrandamine

KUULATI aselinnapea Aivar Seina ettekannet.
Loode-Eesti Jäätmekäitluskeskuse AS-i juhatus kutsus 11. novembril kokku aktsionäride erakorralise üldkoosoleku, et arutada ettevõtte edasise tegevuse jätkamise võimalusi ning muid variante.
Juhatuse poolt antud ülevaatest selgus, et ettevõtte juhatuse poolt Kohila vallale tehtud ettepanekut, algatada olulise ruumilise mõjuga üldplaneering, mis kavandaks Kohila valda kaasaegset jäätmekäitluskeskust, ei ole vallavolikogu maaelu-ja keskkonnakomisjoni liikmete vastuseisu tõttu võimalik volikogus algatada. Sellest lähtudes jõudis juhatus järeldusele, et ettevõtte aktiivne arendustegevus tuleb peatada.

2008. aasta lõpu bilansi prognoosi järgi kujuneb aasta kahjumiks 1 570 000 krooni, omakapitali jääb 2 430 038 krooni. Ettevõtte enamusaktsionär on Ragn Sells AS, kellele kuulub 43 678 aktsiat. Ülejäänud 1322 aktsiat jagunevad erinevate omavalitsuste vahel.

Üldkoosolekul arutati kahte edasist tegutsemisvarianti: 1. Ettevõtte likvideerimine ja vara jagamine. 2. Tegevuse jätkamine.
Ettevõtte likvideerimise korral kujuneb ühe aktsia väärtuseks 2 430 038/45 000 = 54 kr aktsia. Tegevuse jätkamise korral on vajalik aktsiakapitali tõstmine. Lisaks aktsiakapitali tõstmisele eeldab tegevuse jätkamine ettevõtte äriplaani ja tegevusvaldkonna muutmist, sest senine äriplaan omavalitsuse heakskiitu ei leidnud ning on oma sisult aegunud.

Enamusaktsionäri poolt pakuti välja alternatiivvariant – aktsiate väljaost Ragn Sells AS-i poolt hinnaga 55 krooni aktsia. Seda varianti pooldasid üldkoosolekul viibinud teised aktsionärid, millele hiljem andis Ragn Sells AS-i nõukogu oma nõusoleku.
Linnavalitsus teeb ettepaneku eelnõu otsusena vastu võtta.

Küsimusi ettekandjale ei esitatud.

KUULATI rahanduskomisjoni esimehe Heinar Tuulbergi kaasettekannet.
Rahanduskomisjon arutas eelnõud ja pidas vajalikuks teha volikogule ettepanek toetada eelnõud ja võtta vastu esitatud kujul.

Küsimusi kaasettekandjale ei esitatud.
Läbirääkimisteks sõna ei soovitud. Otsustati lõpetada läbirääkimised, hääletamist ei nõutud.
Muudatusettepanekuid ei esitatud.

Istungi juhataja Andreas Rahuvarm pani hääletamisele ettepaneku toetada eelnõud esitatud kujul.

HÄÄLETATI:
poolt 17 volikogu liiget, vastu ei hääletatud.

OTSUSTATI:
võtta vastu Haapsalu Linnavolikogu otsus nr 246 „Loode-Eesti Jäätmekäitluskeskuse AS-i aktsiate võõrandamine“ (protokolli juures).

Volikogu esimees Andreas Rahuvarm soovis kõigile häid saabuvaid jõule ja toredat uue aasta saabumist!

Volikogu liige Jaanus Karilaid jagas tähelepanuavaldusi fraktsioonidele ja soovis kõike kaunist!

Andreas Rahuvarm
Volikogu esimees